ПРАВИЛА ЗА ФИНАНСИРАНЕ НА ПРОЕКТИ ПО ДВУСТРАННО МЕЖДУНАРОДНО СЪТРУДНИЧЕСТВО МЕЖДУ СЕЛСКОСТОПАНСКА АКДЕМИЯ И СЪВЕТ ЗА НАУЧНИ И ТЕХНОЛОГИЧНИ ИЗСЛЕДВАНИЯ НА РЕПУБЛИКА ТУРЦИЯ 
I. ОБЩИ ПОЛОЖЕНИЯ

Настоящите правила имат за цел да регламентират отпускането на финансова подкрепа за изпълнението на съвместни проекти в рамките на сключено споразумение между Селскостопанска акдемия (ССА) и Съвет за научни и технологични изследвания на Република Турция (TÜBITAK).

II. ПРОЦЕДУРА ПО ПРИЕМ И ОЦЕНКА НА ПРОЕКТИТЕ

1. Съгласувано със страната-партньор се обявява прием за набиране на предложения за съвместни проекти в рамките на двустранното споразумение. Подаването на предложенията за съвместни проекти се извършва паралелно в двете партньорски организации като проектните предложения следва да бъдат идентични. Всяка от страните-партньори следва да наблегне на значимостта на проблемите в национален мащаб, използваната методология за тяхното решаване, очакваните резултати и техния икономически и социален ефект. 
2. Проектните предложения се приемат на хартиен носител и задължително се изпращат в .pdf формат на e-mail: AA_Tubitak@agriacad.bg.

3. Проверка за допустимост на предложенията, подадени в ССА, се извършва от Комисия, назначена от председателя на ССА, съгласно критериите за допустимост, посочени в раздел IV, т. 1, 2, 3 и 4.

4. Проектните предложения се оценяват от двете партньорски институции, съгласно утвърдени критерии (Приложение 4).

5. Отдел „Наука, образование и иновации” (НОИ) към дирекция „Наука, образование, иновации и международна дейност” (НОИМД), ССА информира страната-партньор за съвместните проекти, които са получили оценка над праговете, съгласно Приложение 4.
6. Отдел „НОИ” съгласува със страната-партньор окончателния списък с проекти за финансиране.

7. Списъкът с класираните проекти се публикува на електронната страница на ССА и се изпраща на ръководителите на подадените проекти.

III. ФИНАНСИРАНЕ И ОТЧЕТНОСТ НА ПРОЕКТИТЕ

1. Всеки одобрен проект получава годишна сума, равна на левовата равностойност на 10 000 евро, която се предоставя на съответния институт и може да се разходва за материали, химикали, консумативи и външни услуги (перо 1) и за командировки в страната и чужбина (перо 2), съгласно предварителен финансов план, който е неразделна част от проектното предложение (Приложение 2а).

2. Разходите за материали, химикали, консумативи и външни услуги се ограничават до 80% от годишната сума.

3. Разходите за командировки се ограничават до 20% от годишната сума.

4. Извършването на разходите по проекта следва да бъде в съответствие с предварителния финансов план.

5. Допуска се прехвърляне на средства между перо 1 и перо 2 в размер до 10% от стойността на проекта, без да се променя общата му стойност. При отчитането на проекта се прилага доклад от ръководителя на проекта, съгласуван с директора на института, в който се посочват причините, наложили прехвърлянето на средствата между перата и процента на промяната.

6. Проектите са двугодишни, като не се допуска удължаване на срока.

7. Неизразходваните финансови средства по пера, одобрени за първата година от изпълнението на проекта, се прехвърлят в съответното перо като преходен остатък за следващата календарна година и се разходват за целите на проекта.

8. По перо 1 „Материали, химикали, консумативи и външни услуги” от финансовия план се включват разходи, пряко свързани с изпълнението на научната програма на проекта. Не се включват разходи за трудови възнаграждения и за придобиване на дълготрайни материални активи.

9. В края на всяка отчетна година институтите изпращат в отдел „НОИ” научен и финансов отчет, придружен с аналитична оборотна ведомост за проекта, съгласувани от научния отдел, директора и главния счетоводител на съответния институт. Отчетите се проверяват от Kомисия, назначена от председателя на ССА, която взема решение за финансирането на проектите през втората година.
9.1. Проектите, чиито резултати са докладвани или публикувани и чиито научни и финансови отчети са приети от Комисията по т. 9, получават определената сума за извършване на разходи съгласно т. 1 и т. 7 за следващата година.
9.2. Проекти, които имат незадоволително изпълнение на научната програма или резултатите по проекта не са докладвани или не са публикувани, получават 75% от определената сума  съгласно т. 1 за следващата година.

9.3. Проекти, чиито научни отчети не са приети от Комисията по т. 9, не получават финансиране за следващата година.

10. В съответствие с решението по т. 9, ЦА на ССА одобрява на институтите сумите за извършване на разходи за втората година.

11. Структурните звена на ССА, изпълняващи проекти по грантовата схема, следва да отразяват разходите в счетоводната документация за института чрез отделни аналитични сметки. 
12. Финансовите отчети и разходите, свързани с проекта, трябва да подлежат на ясно идентифициране и проверка.

13. Разходите, направени в нарушение на настоящите правила, остават за сметка на съответното структурно звено на ССА.

IV. КРИТЕРИИ ЗА ДОПУСТИМОСТ, ОЦЕНКА И ОТЧЕТ НА ПРОЕКТИТЕ

1. Научният ръководител и участниците в проекта трябва да са назначени на трудов договор в структурното звено на ССА. Редовните докторанти са допустими участници в проекта.

2. Ръководителят на проекта трябва да притежава научна степен и да е назначен на академична длъжност.

3. Проектното предложение се изпраща с придружително писмо от директора на института (Приложение 1) и приложени попълнени форма А1 на български език (Приложение 2 и Приложение 2а) и форма В1 на английски език (Приложение 3). 
4. Оценяването на подадените проекти се извършва съгласно Карта за оценка на проектното предложение (Приложение 4).

5. Научният отчет за изпълнението на проекта (Приложение 5) и финансовият отчет (Приложение 5а) се подписват от директора и главния счетоводител на структурното звено.
V. ПРАВИЛАТА СА ПРИЕТИ С РЕШЕНИЕ Nо РД-07’ НА УС НА ССА ОТ 16.05.2024 г.
